इसके उपरान्त आचार्यश्री ने उपस्थित साधु-साध्वियों और समणियों को अपनी विशेष प्रेरणा प्रदान करते हुए कहा कि 32 आगमों में एक महत्त्वपूर्ण आगम है दसवेआलियं। इसे कितने-कितने साधु-साध्वियां मुखस्थ-कंठस्थ करते हैं। इसमें साधुओं के नियमों और करणीय, अकरणीय कार्यों का पूर्ण विवरण प्रस्तुत किया गया है। गोचरी, भिक्षा, विनय समाधी आदि के बारे में विषय में विस्तार से बताया गया है। विनय और समाधी की व्याख्या इसके नवें अध्ययन में की गई है तो भिक्षु को कैसा होना चाहिए, इसके बारे में दसवें अध्ययन में वर्णन मिलता है। सातवें अध्ययन में साधु को बोलने के बारे में बताया गया है। साधु जो साधु मितभाषी और दोष रहित भाषा बोलने वाला और जागरूकतापूर्वक बोलने वाला होता है, वह साधु प्रशंसा को प्राप्त कर सकता है। साधुपन के पालन के लिए काम और इच्छाओं को दूर करने का सूत्र दूसरे अध्ययन में प्रतिपादित किया गया है। इसमें राग भाव को दूर करने का आलंबन प्राप्त होता है। आचार्यश्री ने दसवेआलियं के निर्माण की भी व्याख्या की और साधु-साध्वियों को इसका अध्ययन कर अपने साधुपन को पूरी निष्ठा और जागरूकता से पालन कर अपनी आत्मा का कल्याण के दिशा में आगे बढ़ने के लिए उत्प्रेरित किया। आचार्यश्री ने समुपस्थित समणियों को विशेष प्रेरणा प्रदान करते हुए कहा कि समणीवृन्द कितना पढ़ी-लिखी होती है। कोई विदेश में जाने वाली, भाषण देनेवाली, कुलपति बनने वाली, अध्यापन कराने वाली होती हैं। वे जहां भी जाएं धर्म और ज्ञान की प्रेरणा के साथ ही वैरागी और वैरागण की खोज करने या इसके लिए भव्य आत्माओं की खोज करने का भी प्रयास करना चाहिए। जब कुछ समणियों का समूह कहीं जाए तो उसमें एक समणी का यहीं कार्य हो तो धर्मसंघ और अधिक प्रभावी बनाया जा सकता है। खोजने से कुछ प्राप्त भी हो सकता है। समणिया सलक्ष्य और योजनाबद्ध प्रयास करें तो कुछ मिल सकता है।